CELEX: 62011CN0439
Language: sk
Date: 2011-08-25 00:00:00
Title: Vec C-439/11 P: Odvolanie podané 25. augusta 2011 : Ziegler SA proti rozsudku Všeobecného súdu (ôsma komora) zo 16. júna 2011 vo veci T-199/08, Ziegler/Komisia

26.11.2011   
            
            
               SK
            
            
               Úradný vestník Európskej únie
            
            
               C 347/8
            
         Odvolanie podané 25. augusta 2011: Ziegler SA proti rozsudku Všeobecného súdu (ôsma komora) zo 16. júna 2011 vo veci T-199/08, Ziegler/Komisia
   (Vec C-439/11 P)
   2011/C 347/13
   Jazyk konania: francúzština
   
      Účastníci konania
   
   
      Odvolateľka: Ziegler SA (v zastúpení: J.-F. Bellis, M. Favart, A. Bailleux, advokáti)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               určiť, že toto odvolanie je prípustné a dôvodné,
            
         
               —
            
            
               zrušiť rozsudok Všeobecného súdu zo 16. júna 2011 vo veci T-199/08, Zieger/Komisia, a rozhodnúť vo veci samej,
            
         
               —
            
            
               vyhovieť návrhom predloženým na prvom stupni a tým zrušiť rozhodnutie Komisie K(2008) 926 v konečnom znení z 11. marca 2008 týkajúce sa konania podľa článku 81 ES a článku 53 Dohody o EHP vo veci COMP/38.543 — Medzinárodné sťahovacie služby, alebo subsidiárne zrušiť pokutu uloženú odvolateľke v tomto rozhodnutí, alebo prípadne uvedenú pokutu znížiť,
            
         
               —
            
            
               zaviazať Komisiu na náhradu trov konania na oboch stupňoch.
            
         
      Odvolacie dôvody a hlavné tvrdenia
   
   Odvolateľka uvádza na podporu svojho odvolania štyri dôvody.
   Vo svojom prvom odvolacom dôvode odvolateľka tvrdí, že Všeobecný súd vychádzal z viacerých nesprávnych právnych posúdení, keď v napadnutom rozsudku rozhodol, že Komisia mohla oprávnene rozhodnúť, že na základe jej usmernení týkajúcich sa pojmu ovplyvnenie obchodu medzi členskými štátmi mohlo porušenie vytýkané odvolateľke podstatne ovplyvniť obchod medzi členskými štátmi v zmysle článku 101 ods. 1 ZFEÚ.
   Vo svojom druhom odvolacom dôvode odvolateľka uvádza, že Všeobecný súd porušil právo Únie, a najmä článok 296 ZFEÚ, základné právo na spravodlivý proces a všeobecné zásady rovnosti a zákazu diskriminácie, keď rozhodol, že Komisia si splnila svoju povinnosť odôvodnenia odvolaním sa iba na samotnú „veľmi závažnú“ povahu porušenia na určenie percenta predaja vo vzťahu k porušeniu použitému na vypočítanie základnej čiastky pokuty uloženej odvolateľke na základe usmernení k metóde stanovovania pokút uložených na základe článku 23 ods. 2 písm. a) nariadenia (ES) č. 1/2003 (1).
   Vo svojom treťom odvolacom dôvode spoločnosť Ziegler tvrdí, že napadnutý rozsudok nie je dostatočne odôvodnený v rozsahu, v akom neodpovedá na dôvod založený na nedostatku objektívnej nezávislosti Komisie a porušuje základné právo na spravodlivý proces a základné právo na riadnu správu vecí verejných, keď uvedený dôvod obchádza.
   Vo svojom štvrtom odvolacom dôvode odvolateľka nakoniec tvrdí, že napadnutý rozsudok porušuje právo Únie a zvlášť všeobecnú zásadu rovnosti a zákazu diskriminácie, keď síce uznáva, že Komisia správne neanalyzovala finančnú situáciu odvolateľky, ale nespochybňuje skutočnosť, že Komisia ani neuvažovala nad možnosťou znížiť odvolateľke pokutu na základe bodu 37 usmernení k metóde stanovovania pokút, zatiaľ čo ju na základe tohto bodu udelila za rovnaké porušenie inému potrestanému podniku.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205.